รายงานพิเศษ นายกรัฐมนตรี เตรียมนำการบริหารจัดการคลอง เมืองอาเมียงส์ มาปรับใช้กับไทย
นายกรัฐมนตรี เยี่ยมชมการบริหารจัดการคลอง เมืองอาเมียงส์ ที่บริหารจัดการน้ำเพื่อการเกษตรและใช้เป็นเส้นทางท่องเที่ยวทางเรือ สร้างรายได้ให้กับชุมชนมาปรับใช้กับไทย 

ภารกิจการเดินทางเยือนสาธารณรัฐฝรั่งเศสของพลเอก ประยุทธ์ จันทร์โอชา นายกรัฐมนตรี ระหว่างวันที่ 22- 25 มิถุนายนที่ผ่านมา เสร็จสิ้นลงแล้ว และนับว่าประสบผลสำเร็จเป็นที่น่าพอใจ โดยนายกรัฐมนตรี เป้าหมายสำคัญของการเยือนที่นอกจากนายกรัฐมนตรีจะเข้าเยี่ยมคารวะและหารือข้อราชการกับนายแอมานูว์แอล มาครง ประธานาธิบดีสาธารณรัฐฝรั่งเศส ทั้งประเด็นการค้า การลงทุน การปฏิรูปอุตสาหกรรมและเห็นชอบร่วมกันในการเชื่อมโยงเพื่อขับเคลื่อนด้วยภาคเอกชนแล้ว นายกรัฐมนตรี ยังได้พบหารือกับภาคเอกชนฝรั่งเศสที่สนใจร่วมลงทุนในไทย โดยเฉพาะในกลุ่มอุตสาหกรรมโครงสร้างพื้นฐาน ซึ่งได้พูดคุยถึงศักยภาพของไทยในหลายด้านที่ตรงกับความต้องการของภาคเอกชนฝรั่งเศส โดยเฉพาะในพื้นที่เขตพัฒนาพิเศษภาคตะวันออก หรือ EEC เพื่อส่งเสริมการค้าการลงทุนระหว่างกันแบบไร้รอยต่อและเกิดความเชื่อมโยง ทั้งนี้ นายกรัฐมนตรี ยังเปิดเผยว่า ในการเดินทางเยือนประเทศต่าง ๆ ทุกครั้งจะให้ความสนใจกับชีวิตความเป็นอยู่ของประชาชนในประเทศนั้นๆ เสมอ โดยได้ศึกษาชีวิตความเป็นอยู่ของแต่ละประเทศ และหากสิ่งใดที่เป็นประโยชน์ก็จะนำมาปรับใช้กับไทยด้วยเช่นกัน ซึ่งในการเยือนฝรั่งเศสในครั้งนี้ ได้มีโอกาสเดินทางไปยังเมืองอาเมียงส์ (Amiens) ซึ่งเป็นเมืองที่มีการบริหารจัดการคลอง ที่จะทำหน้าที่เป็นระบบส่งน้ำเพื่อการเกษตรและใช้เป็นเส้นทางท่องเที่ยวสัญจรทางเรือ สร้างรายได้ให้กับชาวบ้าน โดยเรือที่วิ่งตามเส้นทางนี้ใช้พลังงานไฟฟ้าทำให้ไม่มีเสียงดังรบกวน ซึ่งสามารถนำมาปรับใช้กับไทยได้ เพราะไทยมีสวนผัก ผลไม้ และคูคลองมากมายที่จะสามารถให้ท้องถิ่นมาปรับใช้ก็จะได้รับประโยชน์และมีรายได้จากการท่องเที่ยวเข้าชุมชนเพิ่มขึ้น

ทั้งนี้ นายกรัฐมนตรี ยังกล่าวด้วยว่า ไม่เพียงแต่จะสังเกตชีวิตความเป็นอยู่ ถนน เส้นทางต่างๆ เท่านั้น ในเรื่องของการปฏิรูปก็เช่นกัน หากสิ่งใดเป็นประโยชน์และนำมาปรับใช้กับประเทศไทยแล้วเกิดประโยชน์ก็จะศึกษาและนำมาใช้ในการปฎิรูปของไทยเช่นกัน โดยที่นำมาปรับใช้แล้วนั้น เช่น การปฏิรูปกฎหมายที่เป็นธรรม และการปฏิรูปเศรษฐกิจ เพื่อสร้างโอกาสให้กับไทย ซึ่งจะเห็นได้ว่าการเดินทางเยือนต่างประเทศนั้นไม่เพียงแต่เพื่อกระชับความสัมพันธ์และหารือความร่วมมือด้านการค้า การลงทุนเท่านั้น แต่สิ่งเล็กน้อยทั้งวัฒนธรรมชีวิตความเป็นอยู่ของคนก็สามารถศึกษาและนำมาปรับใช้เพื่อประโยชน์ของไทยได้ทั้งสิ้น